Pasiūlymas TARYBOS ĮGYVENDINIMO SPRENDIMAS kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio /* COM/2013/0609 final - 2013/0299 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų nukrypstančias specialias priemones, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui. 2013 m. balandžio 8 d. Komisijoje užregistruotu raštu Italijos Respublika paprašė leidimo toliau atleisti nuo mokesčio apmokestinamuosius asmenis, kurių metinė apyvarta yra mažesnė už tam tikrą apyvartos ribą, ir padidinti šią ribą nuo 30 000 iki 65 000 EUR. Vadovaudamasi PVM direktyvos 395 straipsnio 2 dalimi, 2013 m. birželio 10 d. raštu Komisija pranešė kitoms valstybėms narėms apie Italijos Respublikos prašymą. 2013 m. birželio 14 d. raštu Komisija pranešė Italijos Respublikai turinti visą prašymui apsvarstyti būtiną informaciją. Bendrosios aplinkybės Remiantis PVM direktyvos XII antraštinės dalies 1 skyriumi, valstybėms narėms suteikiama galimybė mažosioms įmonėms taikyti specialias schemas, įskaitant galimybę nuo PVM atleisti apmokestinamuosius asmenis, kurių metinė apyvarta neviršija tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM. Ši priemonė pirmą kartą buvo įvesta pagal Tarybos direktyvos 67/228/EEB[1] 14 straipsnį. Tačiau tos valstybės narės, kurios nepasinaudojo ta nuostata suteikta galimybe, vėliau pagal Direktyvos 77/388/EEB 24 straipsnio 2 dalies b punktą, kuris dabar išdėstytas nauja redakcija PVM direktyvos 285 straipsnio pirmoje pastraipoje, nuo PVM galėjo atleisti tik tuos apmokestinamuosius asmenis, kurių metinė apyvarta neviršijo 5 000 EUR. Italijos Respublika nepasinaudojo Tarybos direktyvos 67/228/EEB 14 straipsnyje numatyta galimybe. Atsižvelgdama į didelį apmokestinamųjų asmenų, kurių metinė apyvarta yra labai maža, skaičių, 2007 m. Italijos Respublika paprašė leisti taikyti nukrypti leidžiančią nuostatą, kad galėtų supaprastinti mažųjų prekybininkų PVM prievoles ir nacionaliniam mokesčių administratoriui palengvinti mokesčių rinkimą, nuo PVM atleidžiant apmokestinamuosius asmenis, kurių metinė apyvarta neviršija 30 000 EUR. Šią nukrypti leidžiančią nuostatą leista taikyti Tarybos sprendimu 2008/737/EB[2] iki 2010 m. gruodžio 31 d., o vėliau jos taikymas buvo pratęstas Tarybos sprendimu 2010/688/ES[3] iki 2013 m. gruodžio 31 d. Dabar Italijos Respublika paprašė, kad priemonės, kuri apmokestinamiesiems asmenims nėra privaloma, galiojimas būtų pratęstas iki 2016 m. gruodžio 31 d. Italijos Respublika taip pat paprašė, kad metinės apyvartos riba būtų padidinta iki 65 000 EUR. Padidindama šią ribą Italija suteikia galimybę šia priemone naudotis didesniam skaičiui MVĮ. Tai atitinka Komisijos komunikato „Visų pirma galvokime apie mažuosius“. Europos iniciatyva „Small Business Act“ (2008 m. birželio 25 d. COM(2008) 394), kuriuo valstybės narės raginamos atsižvelgti į konkrečius MVĮ požymius rengiant teisės aktus ir taip paprastinti dabartinę reglamentavimo aplinką, tikslus. Be to, nei taikant priemonę, nei kontroliuojant įmones, kurioms ji taikoma, nenustatyta jokių problemų. Komisija į 2004 m. spalio 29 d. direktyvos, kuria siekiama supaprastinti PVM prievolės vykdymą, pasiūlymą (COM(2004) 728 galutinis)[4] įtraukė nuostatas, kuriomis valstybėms narėms leidžiama atleisti nuo PVM apmokestinamuosius asmenis, kurių metinė apyvarta neviršija 100 000 EUR viršutinės ribos, ir suteikiama galimybė šią sumą kasmet peržiūrėti. Tačiau kol kas Taryba dar nepasiekė sutarimo dėl to pasiūlymo. Remiantis Italijos Respublikos pateikta informacija, atrodo, kad priemonės poveikis galutinio vartojimo etape surenkamų mokesčių pajamoms bus nedidelis. Todėl siūloma pratęsti nukrypti leidžiančios nuostatos galiojimą dar vienam laikotarpiui iki 2016 m. gruodžio 13 d. arba kol įsigalios direktyva dėl metinės apyvartos ribos, iki kurios apmokestinamieji asmenys gali būti atleidžiami nuo PVM, ir padidinti šią ribą iki 65 000 EUR. Pasiūlymo srityje galiojančios nuostatos 2004 m. Komisija pateikė pasiūlymą, be kita ko, iki 100 000 EUR padidinti valstybėse narėse taikomą metinės apyvartos ribą (COM(2004) 728 galutinis[5]), kurios nepasiekę apmokestinamieji asmenys atleidžiami nuo PVM. Tas pasiūlymas vis dar svarstomas Taryboje. Komisija laikosi nuomonės, kad vidutinės trukmės laikotarpiu būtų tikslingiau priimti tą pasiūlymą negu taikyti individualiomis nukrypti leidžiančiomis priemonėmis grindžiamą laipsnišką metodą. Todėl Komisija ragina Tarybą atnaujinti derybas dėl to pasiūlymo. Derėjimas su kitomis Sąjungos politikos sritimis ir tikslais Priemonė atitinka su mažosiomis įmonėmis susijusius Sąjungos tikslus, kaip nustatyta Komisijos komunikate „Visų pirma galvokime apie mažuosius“. Europos iniciatyva „Small Business Act“ (2008 m. birželio 25 d. COM(2008) 394). 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Netaikoma Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Sprendimu siekiama pratęsti paprastinimo priemonės, kuria panaikinama daugelis įmonių, kurių metinė apyvarta nesiekia metinės apyvartos ribos, PVM prievolių, taikymą ir padidinti tą apyvartą nuo 30 000 iki 65 000 EUR. Dėl siauros nukrypti leidžiančios nuostatos taikymo srities ir riboto jos taikymo laikotarpio, bet kuriuo atveju poveikis bus ribotas. 3. TEISINIAI PASIŪLYMO ASPEKTAI Siūlomų veiksmų santrauka Leidimas Italijos Respublikai toliau taikyti nuo Direktyvos 2006/112/EB nuostatų nukrypstančią priemonę, atsižvelgiant į paprastinimo priemonės taikymą įmonėms, kurių metinė apyvarta neviršija tam tikros ribos, ir padidinti tą ribą iki 65 000 EUR. Teisinis pagrindas PVM direktyvos 395 straipsnis. 4. POVEIKIS BIUDŽETUI Pasiūlymas Sąjungos biudžetui poveikio neturi, kadangi Italija apskaičiuos kompensaciją pagal Tarybos reglamento (EEB, EURATOMAS) 1553/89[6] 6 straipsnį. 5. NEPRIVALOMI ELEMENTAI Į pasiūlymą įtraukta laikinojo galiojimo išlyga. 2013/0299 (NLE) Pasiūlymas TARYBOS ĮGYVENDINIMO SPRENDIMAS kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[7], ypač į jos 395 straipsnio 1 dalį, atsižvelgdama į Europos Komisijos pasiūlymą, kadangi: (1) raštu, kurį Komisija užregistravo 2013 m. rugpjūčio 8 d., Italija paprašė leidimo taikyti priemonę, kuria nukrypstama nuo Direktyvos 2006/112/EB 285 straipsnio, kad galėtų toliau atleisti nuo mokesčio tam tikrus apmokestinamuosius asmenis, kurių metinė apyvarta yra mažesnė už tam tikrą ribą, ir padidinti šią ribą nuo 30 000 iki 65 000 EUR. Pagal šią priemonę tie apmokestinamieji asmenys būtų atleidžiami nuo tam tikrų ar visų su pridėtinės vertės mokesčiu (PVM) susijusių prievolių, nurodytų Direktyvos 2006/112/EB XI antraštinės dalies 2–6 skyriuose; (2) 2013 m. birželio 10 d. raštu Komisija pranešė kitoms valstybėms narėms apie Italijos prašymą. 2013 m. birželio 14 d. raštu Komisija pranešė Italijai, kad turi visą prašymui apsvarstyti būtiną informaciją; (3) valstybėms narėms jau suteikta galimybė taikyti specialią mažosioms įmonėms skirtą schemą pagal Direktyvos 2006/112/EB XII antraštinę dalį. Italijai taikant šią pratęsto galiojimo priemonę nuo PVM direktyvos 285 straipsnio nukrypstama tik tada, kai taikant schemą metinės apyvartos riba yra didesnė už 5 000 EUR; (4) 2008 m. rugsėjo 15 d. Tarybos sprendimu 2008/737/EB[8] Italijai iki 2010 m. gruodžio 31 d. buvo leista taikyti nukrypti leidžiančią priemonę ir nuo PVM atleisti apmokestinamuosius asmenis, kurių metinė apyvarta neviršija 30 000. Šios nukrypti leidžiančios priemonės taikymas vėliau pratęstas Tarybos sprendimu 2010/688/ES[9] iki 2013 m. gruodžio 31 d. Atsižvelgiant į tai, kad dėl šios ribos sumažėjo mažesniųjų įmonių PVM prievolės, Italijai turėtų būti leista taikyti šią priemonę tolesnį ribotą laikotarpį ir padidinti ribą iki 65 000 EUR. Apmokestinamieji asmenys gali ir toliau rinktis įprastines PVM procedūras; (5) siekiant suteikti galimybę šia priemone naudotis didesniam skaičiui MVĮ ir taip atsižvelgiant į Komisijos komunikato „Visų pirma galvokime apie mažuosius“. Europos iniciatyva „Small Business Act“ (2008 m. birželio 25 d. COM(2008) 394) tikslus, Italijai turėtų būti leista nuo 30 000 iki 65 000 EUR padidinti metinės apyvartos ribą, kurios nesiekiančius tam tikrus apmokestinamuosius asmenis būtų galima atleisti nuo PVM; (6) Komisija, siekdama supaprastinti 2004 m. spalio 29 d.[10] nustatytas pridėtinės vertės mokesčio prievoles, į Tarybos direktyvos, kuria iš dalies keičiama Direktyva 77/388/EEB, pasiūlymą įtraukė nuostatas, kuriomis pagal atleidimo nuo PVM schemą valstybėms narėms leidžiama nustatyti viršutinę metinės apyvartos ribą neviršijant 100 000 EUR arba lygiavertės sumos nacionaline valiuta ir suteikiama galimybė šią sumą kasmet persvarstyti. Italijos pateiktas prašymas pratęsti priemonės galiojimą atitinka minėtą pasiūlymą, dėl kurio Taryba dar nepasiekė susitarimo; (7) remiantis Italijos pateikta informacija, padidinta riba turės nedidelį poveikį bendrai galutinio vartojimo etape surenkamų mokesčių pajamų sumai; (8) leidžianti nukrypti priemonė neturi poveikio Sąjungos nuosaviems ištekliams, kuriuos sudaro surenkamas pridėtinės vertės mokestis, PRIĖMĖ ŠĮ SPRENDIMĄ: 1 straipsnis Nukrypstant nuo Direktyvos 2006/112/EB 285 straipsnio Italijai leidžiama nuo PVM atleisti apmokestinamuosius asmenis, kurių metinė apyvarta neviršija 65 000 EUR. Italija gali padidinti tą viršutinę ribą, kad būtų išlaikytas realus neapmokestinimo lygis. 2 straipsnis Šis sprendimas įsigalioja pranešimo apie jį dieną. Šis sprendimas taikomas nuo 2014 m. sausio 1 d. iki ankstesnės iš šių datų: arba kol įsigalios direktyva, kuria iš dalies keičiamos viršutinės metinės apyvartos ribos, iki kurios apmokestinamieji asmenys gali būti atleidžiami nuo PVM, sumos, arba iki 2016 m. gruodžio 31 d. 3 straipsnis Šis sprendimas skirtas Italijos Respublikai. Priimta Briuselyje Tarybos vardu Pirmininkas [1] OL 71, 1967 4 14, p. 1303–1312. [2] OL L 249, 2008 9 18, p. 13–14. [3] OL L 294, 2010 11 12, p. 12–13. [4] OL C 24, 2005 1 29, p. 10. [5] http://eur-lex.europa.eu/LexUriServ/LexUriServ.do?uri=COM:2004:0728:FIN:LT:PDF. [6] OL L 155, 1989 6 7, p. 9–13. [7] OL L 347, 2006 12 11, p. 1. [8] OL L 249, 2008 9 18, p. 13–14. [9] OL L 294, 2010 11 12, p. 12–13. [10] COM(2004) 728 galutinis (OL C 24, 2005 1 29, p. 10).